**ПРАЗНИЦИ И ОБИЧАИ НА РОМСКИЯ ЕТНОС**

Най–големият ни празник е **Василица (Банго Васил)**. Празнува се на 14 януари. В този ден ние, ромите, посрещаме **Новата година**, а празненствата започват още на 13 – и продължават до 15 януари. Тогава ние почитаме своя светец – покровител **Свети Васили**. Една от легендите разказва, че Свети Василий спасил циганския род от удавяне в Червено море. Те били натоварени от египетски войници на кораб и изпратени в бушуващото море. Целта на тогавашния фараон била ромите да се удавят и да се свърши с техния род. Но тъкмо морето да погълне кораба, светецът се смилил над циганите и решил да им помогне. Пратил ято гъски, което долетяло до удавниците, а те се покатерили на гърбовете им и така стигнали всички до отсрещния бряг.

Според друго предание, някога гаджовците (неромите) подгонили циганин и искали да го обесят, но един овчар на име Васил го укрил. Овчарят накуцвал, затова ромите го нарекли „банго”, което означавало - кривия. Друг път същият спасил и давещо се ромско дете. В знак на благодарност към спасителя циганите определили ден, в който го почитат. Това е празникът **Банго Васил**, известен като ромската Нова година. Тя прилича на вашия християнски празник Бъдни вечер.

Приготвя се **богата трапеза с погача, печена гъска, сарми**. По-младите искат прошка от по-възрастните.

Сутринта аз заедно с другите деца обикаляме домовете и **сурвакаме**. Във всеки дом пръскаме **просо, слънчоглед, жито** или **царевица**, което е пожелание за добра и богата година. Стопаните ни даряват с **ябълки, орехи и пари**.

Други наши големи ромски празници са: **Петльовден и Ерделез.**